ไฟแนนซ์เชียลไดเจสต์
RATCH กำไรพุ่ง 63%
15 พ.ย. 2555

RATCH กำไรพุ่ง 63%
นายนพพล มิลินทางกูร กรรมการผู้จัดการใหญ่ บริษัท ผลิตไฟฟ้าราชบุรีโฮลดิง (RATCH) แจ้งว่า ผลการดำเนินงานไตรมาสที่ 3 ปี 2555 บริษัทมีรายได้รวม 14,342 ล้านบาท กำไรสุทธิ 2,003 ล้านบาท เพิ่มขึ้น 63% จากช่วงเดียวกันของปีก่อน มีกระแสเงินสดกว่า 9,500 ล้านบาท และกำไรสะสมจำนวน 3.4 หมื่นล้านบาท อีกทั้งยังมีความสามารถในการจัดหาสินเชื่อจากสถาบันการเงินต่างๆ สะท้อนจากอันดับความน่าเชื่อถือที่สถาบันจัดอันดับเครดิต ทริสเรตติ้ง มูดี้ส์ และเอสแอนด์พี จัดให้อยู่ที่ระดับ AA Baa1 และ BBB+ ตามลำดับการดำเนินงานของบริษัท
ส่งผลให้ 9 เดือนแรกปี 2555 บริษัทมีรายได้รวมจำนวน 4.6 หมื่นล้านบาท เพิ่มขึ้นจากงวดเดียวกันปีก่อน 31% ส่งผลให้มีกำไร 6,875 ล้านบาท เพิ่มขึ้น 59% คิดเป็นกำไรต่อหุ้น 4.74 บาท
เอเชียซอฟท์กำไรโต 22%
นายปราโมทย์ สุดจิตพร ประธานเจ้าหน้าที่บริหาร บริษัท เอเชียซอฟท์ คอร์ปอเรชัน เปิดเผยผลการดำเนินงานไตรมาสที่ 3 ปี 2555 รายได้รวม 481.7 ล้านบาท เติบโต 22.4% จากช่วงเดียวกันของปีก่อน ส่งผลให้มีกำไรสุทธิรวมทั้งสิ้น 68.9 ล้านบาท เพิ่มขึ้น 0.5% เมื่อเทียบกับปีก่อน พร้อมประกาศจ่ายเงินปันผลระหว่างกาลสำหรับผลประกอบการไตรมาสที่ 3 ของปี 2555 ในอัตราหุ้นละ 0.23 บาท เนื่องจากการเพิ่มขึ้นของงบส่งเสริมการตลาด ที่เพิ่มขึ้นจากการเปิดเกมใหม่ในไตรมาสที่ 3 และไตรมาส 4 ทั้งในและต่างประเทศ จำนวน 10 เกม จากจำนวน 14 ล้านบาท ในไตรมาส 3 ของปีก่อน เป็น 22 ล้านบาท หรือเพิ่มสูงขึ้น 57%